**Akcijski plan za liberalizaciju tržišta usluga**

Liberalizacija tržišta usluga je segment regulatorne reforme koju Ministarstvo gospodarstva i održivog razvoja u suradnji s nadležnim tijelima provodi kroz[Nacionalni program reformi 2020.](https://vlada.gov.hr/UserDocsImages/2016/Sjednice/2020/Travanj/227%20sjednica%20VRH/Novi%20direktorij/227%20-%201.pdf) Pritom je cilj ove reforme primjenom OECD-ove metodologije za mjerenje regulacije tržišta usluga pod nazivom *Regulacija tržišta proizvoda* (*Product Market Regulation* - PMR) nastaviti poticati konkurenciju na tržištu usluga, kroz smanjenje ukupne razine reguliranosti profesija i poticati sprječavanje uvođenja novih regulacija tržišta, usluga i profesija, kako bi se otvorio prostor za povećanje produktivnosti i inovativnosti gospodarstva, (samo)zapošljavanja novih poduzetnika i konkurentnije cijene usluga.

Uzimajući u obzir relevantne javne politike i dobre prakse na razini Europske unije, cilj je uklanjati prekomjerne neopravdane i prekomjerne regulatorne i administrativne zahtjeve za pristup tržištu usluga i konkurenciju. Primjeri neopravdanih prepreka su: fiksno regulirane (obvezujuće) cijene i tarife (pogotovo minimalne), zabrane i značajna ograničenja oglašavanja i marketinga, teritorijalna, brojčana i vremenska ograničenja dozvola (kvote), dokazivanje tržišne opravdanosti, ograničenja (online) prodaje, ograničenja pravnog oblika, ograničenja vlasničkih i upravljačkih udjela za nelicencirane profesionalce, ograničenja broja ureda i sjedišta, prekomjerna ograničenja multidisciplinarnog pružanja usluga, visoke obveze spram strukovnih udruženja, veliki broj godina radnog iskustva kao uvjet za licencu, prekomjerni administrativni zahtjevi kod pojedinih procedura i odsutnost digitalizacije, ograničenja slobode prekograničnog pružanja usluga i dr. S druge strane, procjenjuje se proporcionalnost regulatornog okvira kako bi se u okviru pravila o slobodi pružanja usluga na unutarnjem tržištu EU-a jamčila kvaliteta pružanja usluga, vezano uz zaštitu potrošača kao i standarda neovisnosti pojedinih profesija. Među takve zahtjeve spadaju primjerice zaštita titule, osiguranja od odgovornosti, kodeksi profesionalne etike te provjere stručnih kvalifikacija i relevantnih znanja. Slijedom svega navedenoga, otvaranje institucionalnog i tržišnog okvira za konkurenciju uzima u obzir i regulatornu kvalitetu te specifičnosti i rizike pojedinih profesija. Isto tako, hrvatsko tržište usluga uspoređuje se po razini regulacije s drugim državama članicama EU-a, uzimajući u obzir kontekst i regulatorne razlike kontinentalno-europskog u odnosu na nordijski i anglosaksonski regulatorni okvir.

Međunarodno usporediva i objektivna analiza reguliranosti tržišta usluga provodi se i u Hrvatskoj temeljem OECD-ove metodologije PMR. Prema OECD-ovim podacima iz posljednjeg petogodišnjeg izvješća [PMR 2018](https://www.oecd.org/economy/reform/indicators-of-product-market-regulation/), ukupna reguliranost hrvatskog gospodarstva i tržišta usluga, uključujući profesionalne usluge, snižena je s najviše razine EU-a (prema prethodnom izvješću [PMR 2013](https://stats.oecd.org/Index.aspx?DataSetCode=PMR)) na prosječnu razinu EU-a i OECD-a. Pritom je u određenim sektorskim područjima razina reguliranosti tržišta usluga i niža od tog prosjeka, odnosno među deset najnižih na unutarnjem tržištu EU-a (računovođe/knjigovođe, arhitekti, inženjeri građevinarstva, taksisti/cestovni promet, distributivna trgovina, telekomunikacije, javna nabava, prekogranična trgovina). Također, OECD-ovi usporedni podaci pokazuju kako su pravne usluge (odvjetnici i javni bilježnici), kao i prodaja lijekova (ljekarne), reguliraniji od prosjeka EU-a.

Slijedom 250 provedenih mjera u 50 djelatnosti i profesija do kraja I. kvartala 2021., Vlada Republike Hrvatske nastavlja s provedbom ove reforme. Prvi Akcijski plan za liberalizaciju tržišta proveden je do kraja I. kvartala 2021. godine kroz 12 od 20 mjera, a preostalih 8 mjera (vezano uz odvjetnike i turističke vodiče) u provedbi je tijekom 2021. godine. Predmetni drugi Akcijski plan za liberalizaciju tržišta usluga donosi novih 18 mjera, od kojih je 16 predviđeno za provedbu tijekom 2021. odnosno 2022., a 2 mjere tijekom 2023. godine. Konkretno, ovaj plan donosi (dodatno) olakšanje pristupa tržištu i pružanje usluga u sljedećim profesijama:

* odvjetnici (4 mjere, nastavno na već provedenih 9 mjera i 6 mjera iz Prvog akcijskog plana za liberalizaciju tržišta usluga u provedbi do kraja 2021.)
* javni bilježnici (2 mjere, a uzimajući u obzir da je ova profesija približno jednako regulirana s posebnom javnom ulogom u državama srednje i istočne Europe te da je izuzeta iz opsega primjene EU Direktive o uslugama)
* porezni savjetnici (5 mjera, nastavno na već provedenih 9 mjera)
* revizori (5 mjera, nastavno na već provedenih 17 mjera)
* geodeti (1 mjera, nastavno na već provedenih 7 mjera)
* peljari (1 mjera, a uzimajući u obzir da je ova profesija s obzirom na sektor prometa izuzeta iz opsega primjene EU Direktive o uslugama).

Provedba dijela mjera koje su u opsegu OECD-ove metodologije PMR dovesti će do poboljšanog rezultata prema novom OECD-ovom izvješću PMR 2023 (koje obuhvaća petogodišnje razdoblje) i to u segmentu profesionalnih usluga. Tako će se regulacija odvjetničkih usluga približiti prosjeku EU-a uslijed povećanja fleksibilnosti određivanja cijena i oglašavanja, dok će se regulacija javnih bilježnika sniziti u okviru usporedivih kontinentalnih država srednje i istočne Europe uslijed skraćenja opsega radnog iskustva za dobivanje licence. Ostale mjere nisu obuhvaćene dosadašnjim opsegom PMR izvješća, ali će temeljem navedene metodologije dati realni doprinos olakšanju pristupa tržištu i poticanju konkurencije u području usluga.

Također, provedba dijela mjera iz ovog plana može u okviru Globalnog izvješća o konkurentnosti od strane Svjetskog gospodarskog foruma (WEF) doprinijeti rezultatu pokazatelja *Konkurencija u uslugama*, gdje se anketno ocjenjuje konkurentnost pravnih, tehničkih i mrežnih usluga te trgovine na malo.

Niti jedna mjera nema fiskalni učinak na proračunske rashode. S druge strane, provedba mjera može dugoročno utjecati na proračunske prihode uslijed povećane tržišne aktivnosti kao posljedice konkurentskih ulazaka novih pružatelja usluga odnosno poduzetnika na tržište.

|  |  |  |  |
| --- | --- | --- | --- |
| **#** | **Mjere** | **Nadležna tijela** | **Rokovi** |
|  | **Odvjetnici** |  |  |
| 1 | Omogućiti dodatno odstupanje od fiksnih tarifa za odvjetničke usluge ukidanjem obveze pridržavanja minimalnog iznosa satnice za rad odvjetnika | Ministarstvo pravosuđa i uprave (u suradnji s Hrvatskom odvjetničkom komorom) | IV. kvartal 2021. |
| 2 | Dodatno sniziti ograničenja oglašavanja i reklamiranja odvjetničke djelatnosti | Ministarstvo pravosuđa i uprave (u suradnji s Hrvatskom odvjetničkom komorom) | IV. kvartal 2021. |
| 3 | Omogućiti hrvatskim odvjetnicima obavljanje odvjetničke djelatnosti u trgovačkim društvima u drugim državama članicama Europske unije | Ministarstvo pravosuđa i uprave (u suradnji s Hrvatskom odvjetničkom komorom) | IV. kvartal 2021. |
| 4 | Ukinuti obvezu podnošenja obavijesti Hrvatskoj odvjetničkoj komori o namjeri obavljanja radnji (osim kod radnji zastupanja) u Hrvatskoj za odvjetnika iz države članice Europske unije koji nije upisan u Imenik stranih odvjetnika | Ministarstvo pravosuđa i uprave (u suradnji s Hrvatskom odvjetničkom komorom) | IV. kvartal 2021. |
|  | **Javni bilježnici** |  |  |
| 5 | Skratiti vrijeme potrebnog radnog iskustva na pravnim poslovima nakon položenog pravosudnog ispita za stjecanje uvjeta za polaganje javnobilježničkog ispita | Ministarstvo pravosuđa i uprave (u suradnji s  Hrvatskom javnobilježničkom komorom) | IV. kvartal 2022. |
| 6 | Odrediti kraće trajanje uvjeta radnog staža na pravnim poslovima nakon položenog pravosudnog ispita potrebnog za imenovanje javnih bilježnika | Ministarstvo pravosuđa i uprave (u suradnji s  Hrvatskom javnobilježničkom komorom) | IV. kvartal 2022. |
|  | **Porezni savjetnici** |  |  |
| 7 | Kvalificirane kandidate izuzeti iz obveze polaganja dijelova stručnog ispita za porezne savjetnike | Ministarstvo financija  (u suradnji s  Hrvatskom komorom poreznih savjetnika) | IV. kvartal 2021. |
| 8 | Dio stručnog ispita za porezne savjetnike koji se polaže samo usmeno urediti da se polaže u pisanom obliku | Ministarstvo financija  (u suradnji s  Hrvatskom komorom poreznih savjetnika) | IV. kvartal 2021. |
| 9 | Odobriti pravo polaganja stručnog ispita za porezne savjetnike za kandidate sa završenim diplomskim odnosno magistarskim studijem i s tri godine relevantnog radnoga iskustva | Ministarstvo financija | IV. kvartal 2023. |
| 10 | Odobriti pravo polaganja stručnog ispita za porezne savjetnike, za kandidate sa specijalističkim studijem i s pet godina relevantnog radnog iskustva | Ministarstvo financija | IV. kvartal 2023. |
| 11 | Definirati neovisan žalbeni postupak za kandidate koji pristupaju stručnom ispitu za porezne savjetnike | Ministarstvo financija  (u suradnji s  Hrvatskom komorom poreznih savjetnika) | IV. kvartal 2021. |
|  | **Revizori** |  |  |
| 12 | Kandidatima sa zvanjem prvostupnika i kandidatima s najmanje pet godina iskustva u obavljanju revizije dopustiti polaganje revizorskog ispita | Ministarstvo financija | IV. kvartal 2022. |
| 13 | Priznati relevantne ispite i kvalifikacije (kao što su stručne kvalifikacije stečene u Republici Hrvatskoj ili na međunarodnoj razini) u pogledu izuzimanja iz djela polaganja revizorskog ispita | Ministarstvo financija | IV. kvartal 2022. |
| 14 | Ukinuti obvezu pohađanja stručnog osposobljavanja za polaganje revizorskog ispita za kandidate koji ispunjavaju propisane razine formalnog obrazovanja (pohađanje stručnog osposobljavanja prema osobnoj odluci kandidata) | Ministarstvo financija | IV. kvartal 2022. |
| 15 | Sniziti doprinose za članove Hrvatske revizorske komore | Ministarstvo financija  (u suradnji s Hrvatskom revizorskom komorom) | IV. kvartal 2021. |
| 16 | Sniziti trošak osposobljavanja za revizore | Ministarstvo financija  (u suradnji s Hrvatskom revizorskom komorom) | IV. kvartal 2021. |
|  | **Geodeti** |  |  |
| 17 | Ukinuti obvezatnost smjernica Hrvatske komore ovlaštenih inženjera geodezije u pogledu vremenskog opsega potrebnog za obavljanje pojedinog geodetskog posla | Državna geodetska uprava  (u suradnji s  Hrvatskom komorom ovlaštenih inženjera geodezije) | II. kvartal 2021. |
|  | **Peljari** |  |  |
| 18 | Proširiti primjenu svjedodžbe o izuzeću od obveznog peljarenja | Ministarstvo mora, prometa i infrastrukture | II. kvartal 2021. |